**תחרות מבחן להשתתפות באליפות "הצריח הלבן 2017"**

שלום רב,

הננו מתכבדים להזמין את נבחרת השחמט של בית ספרך להשתתף בתחרות המבחן לקביעת הקבוצה שתייצג את ישראל באליפות הצריח הלבן בעיר סוצ'י ברוסיה 1-9/6/2017.

התחרות תתקיים במועדון השחמט ראשל"צ ברחוב בן גוריון 42 ב יום ב' 27/3/2017, בין השעות 18:00-22:00.

**תקנון תחרות המבחן**

5 סיבובים בשיטת שוויצרית כאשר הדירוג הראשוני נקבע עפ"י מד כושר ישראלי של 4 השחקנים הרשומים ראשונים בכל קבוצה. המשחקים יתקיימו על 4 לוחות. מותר לרשום עד 5 שחקנים בקבוצה אך לתחרות עצמה בסוצ'י רשאים לנסוע רק 4. בכל **מקרה בכל קבוצה חייבת לשחק בת אחת בכל הסיבובים (באיזה לוח שרוצים)**. לא ניתן לרשום קבוצת בנים בלבד ולא ניתן לקבל טכני בלוח אחד. חובת רישום בת בכל קבוצה, **ללא שחקנית בקבוצה הקבוצה לא תורשה להשתתף בתחרות כלל.**

ניתן לרשום קבוצות שחקנים הלומדים באותו בית ספר בלבד (עד כתה ח').

זכאים להשתתף בתחרות ילידי 2003 ומעלה בלבד.

המשחקים יתקיימו בקצב של 15 דק' + 5 שניות למסע.

תוצאות התחרות לא מדווחות למד כושר.

לצפייה בפרטי התחרות ברוסיה, היכנסו לקישור הבא:

http://www.fide.com/component/content/article/4-tournaments/10062-white-rook-2017.html.

במידה וירשמו 8 קבוצות ומטה, התחרות תתקיים בשיטת ליגה ויוספו סיבובים כנדרש. שוברי השוויון ישונו בהתאם, לפני הסיבוב הראשון.

הפרס הראשון בתחרות הינו זכות ייצוג וזכויות שחקנים מוזמנים (אירוח מלא) לנבחרת הזוכה, בתחרות הצריח הלבן בסוצ'י, בנוסף יחולקו פרסי גביעים ומדליות לשלושת המקומות הראשונים.

**הרשמה:**

עלות ההרשמה לתחרות היא בסך 140 ש"ח לקבוצה,

ניתן לשלם במשרדי האיגוד טלפונית בכרטיס אשראי, בהעברה בנקאית לאיגוד הישראלי לשחמט לבנק מזרחי, סניף 493, ח-ן 488009. או בצ'ק לאיגוד השחמט רחוב טאגור 26, תל אביב.

לאחר התשלום יש לשלוח מייל לירון, מנהל התחרות - yaronlinik@gmail.com

**ניקוד:**

שיטת הניקוד היא אישית (כל קבוצה יכולה לזכות בעד 4 נקודות למפגש).

1. תוצאה בין שתי הקבוצות. 2. בוכהולץ קבוצתי. 3. התוצאה בלוח הגבוה יותר.

בברכה,

 גיל בורוחובסקי משה קציר ירון ליניק

 מנכ"ל איגוד השחמט יו"ר ועדת הנוער מנהל ושופט ראשי